Joan Besolí ha assegurat al programa "El món a RAC1"que s'ha sentit "abandonat" per les institucions andorranes mentre estava en presó preventiva a Espanya. També ha afegit que tot i estar absolt al país veí, es manté la causa per blanqueig a Andorra i té els comptes bloquejats.

L'exconseller de Finances lauredià Joan Besolí afirma en una entrevista a RAC1 que no ha rebut suport per part del Govern, durant el temps que va estar empresonat.

Ha declarat que "pel motiu que sigui -igual que ha passat aquí baix- no hi havia interès en què se'n parlés". "No se'ns ha escoltat i a Andorra crec que l'ambaixador a Espanya va trigar 8 mesos en venir a veure'm".



Afegeix que ha demanat que se li desbloquegin els comptes a Andorra i que s'arxivi, o almenys s'acceleri, la causa per blanqueig que encara està oberta al país. Ha informat que ha perdut les tres empreses que tenia. Explica que estan "esperant resposta" i creu que aviat en sabrà alguna cosa. "Quan tinguem la sentència ferma, a Andorra els nostres advocats intentaran demanar l'arxiu, accelerar o saber on hem d'anar a morir", ha afegit.



També ha criticat l'actitud de la jutge instructora del cas, Carmen Lamela, de la qual ha afirmat que li ha mostrat menyspreu i desinterès, sobretot tenint en compte que tenia un fill que s'havia quedat discapacitat.

De fet, de forma gràfica, ha explicat que quan declarava estava més pendent del mòbil que d'ell. Tot i això, ha volgut afegir que no sent ràbia per aquesta magistrada que va ordenar que estigués en presó prop de dos anys.

Entrevista completa a Joan Besolí

Informa: Pere Moliné

Àudio cedit: RAC1